**Konkursa „Rīgas finansējums sakrālā**

**mantojuma saglabāšanai 2026. gadā” nolikums**

1. **Vispārīgie jautājumi**
2. Konkursu “Rīgas finansējums sakrālā mantojuma saglabāšanai 2026. gadā” (turpmāk – Konkurss) īsteno saskaņā ar Rīgas domes 27.09.2023. saistošajiem noteikumiem Nr. RD-23-239-sn “Par sakrālā mantojuma saglabāšanas finansēšanu Rīgā” (turpmāk – Saistošie noteikumi).
3. Konkursa nolikumā (turpmāk – Nolikums) lietotie termini atbilst Saistošajos noteikumos lietotiem terminiem, ja Nolikumā nav noteikts citādi.
4. Konkursu organizē Rīgas valstspilsētas pašvaldības (turpmāk – Pašvaldība) Īpašuma departaments (turpmāk arī – Departaments).
5. Rīgas domes Pilsētvides attīstības un kvalitātes komisija (turpmāk – Komisija) apstiprina ne vairāk kā 3 pieļaujamos projektus.
6. Projektu Konkursam var iesniegt par ēkas ar galveno lietošanas veidu "kulta ēkas", kā arī par reliģisko rituālu priekšmetu saglabāšanu, ja ēka ir pieejama sabiedrības apskatei tā īpašnieka vai valdītāja noteiktajā kārtībā, un šī ēka ir valsts, reģiona vai vietējās nozīmes kultūras piemineklis, vai atrodas:

5.1. valsts, reģiona vai vietējas nozīmes kultūras pieminekļa aizsardzības zonā;

5.2. Rīgas vēsturiskajā centrā vai tā aizsardzības zonā;

5.3. valsts vai reģiona nozīmes pilsētbūvniecības kultūras pieminekļa teritorijā;

5.4. ārpus Nolikuma 5.1.–5.3. apakšpunktā norādītajam zonām un teritorijām, bet Pašvaldības Pilsētas attīstības departaments (turpmāk – PAD) tai ir noteicis kultūrvēsturiski vērtīgas ēkas līmeni.

1. Konkursam var iesniegt projektu par Nolikuma 5.3. apakšpunktā minēto ēku, kas atrodas šādu pilsētbūvniecības kultūras pieminekļa teritorijā:
   1. “Rīgas pilsētas vēsturiskais centrs” (valsts aizsardzības Nr. 7442);
   2. “Mežaparks” (valsts aizsardzības Nr. 7444);
   3. “Ķīpsalas vēsturiskā apbūve” (valsts aizsardzības Nr. 8327);
   4. “Kalnciema ielas koka apbūve” (valsts aizsardzības Nr. 8583);
   5. “Pārdaugavas apbūves fragments” (valsts aizsardzības Nr. 7443).
2. Konkursam var iesniegt projektu par Nolikuma 5.4. apakšpunktā minēto ēku, kas ir pieņemta ekspluatācijā līdz 1975. gadam, kā arī nav iekļauta valsts aizsargājamo kultūras pieminekļu sarakstā un atrodas Pašvaldības administratīvajā teritorijā ārpus Rīgas vēsturiskā centra (Apvienoto Nāciju Izglītības, zinātnes un kultūras organizācijas (UNESCO) Pasaules kultūras un dabas mantojuma objekts [aizsardzības Nr. 852]) un tā aizsardzības zonas teritorijas.[[1]](#footnote-1)
3. Konkursa ietvaros ir pieļaujams projekts tikai par tādu Nolikuma 5.4. apakšpunktā minēto ēku, kurai PAD ir noteicis kultūrvēsturiski vērtīgas ēkas līmeni līdz 27.06.2025.[[2]](#footnote-2)

Informāciju par PAD pieņemto lēmumu Departaments iegūst tīmekļa vietnē https://www.rdpad.lv/buvnieciba-2/kulturvesturiskas-ekas/ vai Būvniecības informācijas sistēmā (turpmāk – BIS).

1. Atbalsta saņēmējs ir reliģiskā organizācija:

9.1. kura īsteno projektu;

9.2. kuras īpašumā vai valdījumā ir Nolikuma 5. punktā minētais sakrālā mantojuma objekts;

9.3. kuras nekustamā īpašuma nodokļa parāds par Pašvaldības teritorijā esošajiem nekustamā īpašuma objektiem par pirmstaksācijas periodu projekta iesniegšanas vai projekta apstiprināšanas dienā nepārsniedz 500 *euro*.

1. Projektu vērtēšanā izmanto Nekustamā īpašuma valsts kadastra informācijas sistēmā (turpmāk – NĪVKIS) reģistrētus datus, tai skaitā, datus par Sakrālā mantojuma objekta ekspluatācijas uzsākšanas gadu, ārsienu materiālu un galveno lietošanas veidu. Ja NĪVKIS (aktuālajā būves kadastrālās uzmērīšanās lietā) dati par Sakrālā mantojuma objekta ekspluatācijas uzsākšanas gadu nav reģistrēti vispār, vai ir reģistrēti, piemēram, pēc Sakrālā mantojuma objekta pārbūves, bet Atbalsta saņēmējam ir zināms, ka Sakrālā mantojuma objekta ekspluatācija ir uzsākta agrāk, tad Atbalsta saņēmējs var iesniegt projekta sastāvā dokumentu (dokumenta atvasinājumu), piemēram, būves kadastrālās uzmērīšanas lietu pirms būves datu aktualizācijas, kurā norādīts ekspluatācijas uzsākšanas gads, vai lēmumu, izziņu, būvniecību regulējošajos normatīvajos aktos noteiktā kārtībā sagatavotu un Rīgas pilsētas būvvaldes (līdz 31.08.2021.; turpmāk – Būvvalde) vai PAD apstiprinātu informāciju, kas satur norādes par ekspluatācijā pieņemšanas gadu.
2. Apstiprinātā projekta īstenošanas maksimālais periods ir **no** **01.01.2026. līdz** **13.11.2026.**
3. Atbalsta saņēmējam, kurš veic vai gatavojas veikt komercdarbību neatkarīgi no tās īpašuma formas un darbības veida, kā arī neatkarīgi no Sakrālā mantojuma objekta izmantošanas komercdarbībā (turpmāk – Komercsabiedrība), tiek piemēroti Saistošajos noteikumos, Eiropas Komisijas 2023. gada 13. decembra Regulā Nr. 2023/2831 “Par Līguma par Eiropas Savienības darbību 107. un 108. panta piemērošanu *de minimis* atbalstam” (turpmāk – Komisijas regula Nr. 2023/2831) un normatīvajos aktos par *de minimis* atbalsta uzskaites un piešķiršanas kārtību paredzētie nosacījumi.
4. Projekta iesniegšana Konkursam nerada Pašvaldībai pienākumu piešķirt vai izmaksāt Atbalstu. Atbalsta saņēmējs un Sakrālā mantojuma objekta īpašnieks ir atbildīgs par visiem riskiem, kas ir saistīti ar projekta īstenošanu, tostarp finanšu riskiem, tehniskajiem riskiem, kā arī tādiem apstākļiem un notikumiem, kurus, saprātīgi rīkojoties, iepriekš bija iespējams paredzēt un kuri bija par šķērsli projekta īstenošanai.
5. Projektu atstāj bez izskatīšanas, ja:
   1. Sakrālā mantojuma objekta īpašnieks nenodrošina tā publisku pieejamību;
   2. Sakrālā mantojuma objekta īpašnieka nekustamā īpašuma nodokļa parāds par Pašvaldības teritorijā esošajiem nekustamā īpašuma objektiem par pirmstaksācijas periodu projekta iesniegšanas vai projekta apstiprināšanas dienā pārsniedz 500 *euro*;
   3. Komercsabiedrībai nevar tikt piešķirts *de minimis* atbalsts saskaņā ar Komisijas regulu Nr. 2023/2831;
   4. Komercsabiedrība neiesniedza *de minimis* atbalsta piešķiršanai nepieciešamo informāciju atbilstoši normatīvajiem aktiem par *de minimis* atbalsta uzskaites un piešķiršanas kārtību;
   5. projekta mērķis neatbilst Bīstamības novēršanas projekta vai Oriģinālās substances saglabāšanas projekta mērķim.
6. **Attiecināmās izmaksas un atbalstāmās darbības**
7. Konkursam atļauts iesniegt tikai Bīstamības novēršanas projektu un Oriģinālās substances saglabāšanas projektu par Sakrālo mantojuma objektu vai tā daļu. Par Sakrālā mantojuma objekta daļu atzīst arī lietu, kas ir speciāli izveidota vai iebūvēta Sakrālajā mantojuma objektā – piemēram, vitrāža.
8. Konkursam nav atļauts iesniegt projektu par reliģisko rituālu priekšmetu – piemēram, ikonu, svečturi, kausu, kā arī jebkādu citu priekšmetu vai lietu, kas nepieciešama reliģiskās organizācijas reliģiskās darbības veikšanai un tās nodrošināšanai.
9. Bīstamības novēršanas projekta īstenošanas rezultātā tiks atjaunots Sakrālais mantojuma objekts vai tā daļa, kas ir avārijas, pirmsavārijas vai līdzīgā tehniskajā stāvoklī un apgrūtina Sakrālā mantojuma objekta izmantošanu atbilstoši tā galvenajam lietošanas veidam.
10. Bīstamības novēršanas projekts ir īstenojams, veicot būvdarbus.
11. Sakrālā mantojuma objekta vai tā daļas bīstamību norāda Bīstamības novēršanas projekta dokumentu sastāvā iesniegtajā tehniskās apsekošanas atzinumā. Minētam dokumentam jāatbilst Ministru kabineta 15.06.2021. noteikumu Nr. 384 “Būvju tehniskās apsekošanas būvnormatīvs LBN 405-21” prasībām. Ja tehniskās apsekošanas atzinums izstrādāts līdz 01.11.2021., tad tam jāatbilst paraugam, kas ir apstiprināts ar Ministru kabineta 30.06.2015. noteikumu Nr. 337 “Noteikumi par Latvijas būvnormatīvu LBN 405-15 “Būvju tehniskā apsekošana”” pielikumu.
12. Oriģinālās substances saglabāšanas projekta īstenošanas rezultātā tiks novērsts zudums vai atjaunota Sakrālā mantojuma objekta vai tā daļas oriģinālā substance.
13. Oriģinālās substances saglabāšanas projekts ir īstenojams, neveicot būvdarbus.
14. Pašvaldība pilnā apmērā, bet ne vairāk par 100`000 *euro* saimnieciskajā gadā katram Atbalsta saņēmējam, finansē Sakrālā mantojuma objekta konservāciju, restaurāciju, remontu un citus atjaunošanas darbus. Finansējumu izmaksā, ja ir atzītas apstiprinātā projekta starpposma vai gala izmaksas un Sakrālā mantojuma objekta saglabāšanas starpposma vai gala rezultāts.
15. Būvprojekta (tajā skaitā eksperta slēdziena, saglabāšanas pasākumu programmas, konservācijas, restaurācijas, remonta un citu atjaunošanas darbu dokumentācijas) izstrādes izmaksas tiek atzītas par attiecināmām, un šo izmaksu segšanas izdevumi ir kompensējami ar Pašvaldības līdzfinansējumu 50% apmērā, bet ne vairāk par 5`000 *euro*.
16. Attiecināmo izmaksu summu aprēķina saskaņā ar Konkursa tāmē vai Lokālajā tāmē (turpmāk – Tāme) norādītajām atbalstāmajām darbībām un projekta sastāvā iesniegtā darbu veikšanas līguma tāmēm.
17. Projekta īstenošanas termiņā ietilpst aktivitātes, kas ir nepieciešamas būvdarbu vai remontdarbu saskaņošanai kompetentajās valsts pārvaldes iestādēs pēc to pabeigšanas, norēķinu veikšanai ar pakalpojumu sniedzējiem, projekta izpildes atzīšanai un dokumentu iesniegšanai Departamentā.
18. Ja Tāmē nav norādītas darbības, kuras ir nepieciešamas projekta īstenošanai, Komisija prezumē, ka Atbalsta saņēmējs veiks minētās darbības, izmantojot tikai paša piesaistītus finanšu līdzekļus.
19. Līguma paraugs par apstiprināta projekta īstenošanu ir pievienots Nolikumam kā 1. pielikums.

**III. Pieļaujamā projekta obligātais saturs**

1. Abu projektu veidiem:
   1. aizpildīta un parakstīta Pieteikuma veidlapa (Nolikuma 2. pielikums), kurā, citastarp, Atbalsta saņēmējs norāda kārtību, kādā Sakrālais mantojuma objekts ir pieejams sabiedrības apskatei, ievērojot Nolikuma 14.1. apakšpunkta prasības;
   2. dokumenti, kas apliecina Atbalsta saņēmēja - Sakrālā mantojuma objekta valdītāja - tiesības pārstāvēt Sakrālā mantojuma objekta īpašnieku (izņemot datus par īpašuma tiesībām un informāciju, kas bez maksas un ierobežojumiem ir pieejama publiskajos reģistros);
   3. no darbu veicēja un līdzfinansējuma saņēmēja puses parakstīts plānotais projekta īstenošanas laika grafiks, kas ir noformēts saskaņā ar Nolikuma 3. pielikumu,izmantojot tīmekļa vietnē [www.atjauno.riga.lv](http://www.atjauno.riga.lv) pieejamo elektronisko formu. Projekta īstenošanas laika grafikā norādītajām projekta īstenošanas aktivitātēm jānotiek Nolikuma 3. punktā noteiktā perioda ietvaros;
   4. ja projekta objekts ir valsts, reģiona vai vietējas nozīmes piemineklis, vai atrodas valsts nozīmes pilsētbūvniecības kultūras pieminekļa teritorijā vai tā aizsardzības teritorijā - Nacionālās kultūras mantojuma pārvaldes (turpmāk – NKMP) izsniegta darbu veikšanas atļauja, kurā (NKMP atļaujas punkts “*darbi izpildāmi saskaņā ar*”) saskaņots Konkursa ietvaros iesniegtais būvprojekts. NKMP atļaujai jābūt spēkā vismaz līdz projekta noslēdzošajai aktivitātei atbilstoši Nolikuma 28.3. apakšpunktā norādītajam projekta īstenošanas laika grafikam;
   5. dokumenti, kas pierāda sagatavošanās pasākumus, kas ir vajadzīgi projekta darbību īstenošanai nepieciešamo līgumu noslēgšanai, ievērojot Ministru kabineta 28.02.2017. noteikumos Nr. 104 “Noteikumi par iepirkuma procedūru un tās piemērošanas kārtību pasūtītāja finansētiem projektiem” (turpmāk – Noteikumi Nr. 104) noteikto kārtību:
      1. Atbalsta saņēmēja rakstisks apliecinājums, ka Atbalsta saņēmējs neatrodas interešu konfliktā ar tā izraudzīto būvprojekta izstrādātāju vai būvdarbu veicēju. Apliecinājumu sagatavo, izmantojot Noteikumu Nr. 104 1. pielikumā noteikto formu;
      2. ja noslēgtā būvprojekta izstrādes pakalpojumu līguma cena (bez PVN) ir 70 000 *euro* vai lielāka vai noslēgtā būvdarbu līguma cena (bez PVN) ir 170 000 *euro* vai lielāka:
         1. iepirkuma procedūras norises dokumentācija, kurā ietverta vismaz informācija par saņemtajiem piedāvājumiem un piedāvājumu salīdzinājums, kurā norādītas izraudzītā piedāvājuma priekšrocības attiecībā pret katru iesniegto piedāvājumu;
         2. Iepirkumu uzraudzības biroja tīmekļvietnē Noteikumu Nr. 104 34. punktā norādītajā kārtībā publicētais paziņojums (izdruka) par Atbalsta saņēmēja iepirkuma procedūras rezultātiem, kurā ietverta Noteikumu Nr. 104 4. pielikumā minētā informācija;
   6. ja līdzfinansējuma saņēmējs ir Komercsabiedrība – *de minimis* atbalsta uzskaites sistēmā (turpmāk - Sistēma) sagatavotās un apstiprinātās veidlapas (Ministru kabineta 21.11.2018. noteikumu Nr. 715 “*De minimis* atbalsta uzskaites un piešķiršanas kārtība” 20. un 21. punkts) izdruku vai norādīt Sistēmā izveidotās un apstiprinātās veidlapas identifikācijas numuru;
   7. ja Atbalsta saņēmējs vēlas pamatot pieminekļa pieņemšanas ekspluatācijā gadu, kas ir atšķirīgs no aktuālajā būves kadastrālās uzmērīšanas lietā norādītā – būves kadastrālās uzmērīšanas lieta pirms būves datu aktualizācijas, kurā ir norādīts pieminekļa ekspluatācijas uzsākšanas gads, lēmums, izziņa, būvniecību regulējošajos normatīvajos aktos noteiktajā kārtībā sagatavota un Būvvaldes vai PAD apstiprināta informācija, kas satur norādes par ekspluatācijas uzsākšanas gadu;
   8. Sakrālā mantojuma objekta fotoattēla krāsaina izdruka, kurā ar grafiskiem līdzekļiem ir atzīmēta projekta ietvaros saglabājamā daļa.
2. Papildu dokumenti Bīstamības novēršanas projektam:
   1. tehniskie dokumenti:
      1. būves novietnes shēma no aktuālās būves kadastrālās uzmērīšanas lietas;
      2. stāvu vai jumta plāni no aktuālās būves kadastrālās uzmērīšanas lietas tai Sakrālā mantojuma objekta daļai vai daļām, kurās notiek projektā paredzētie darbi;
      3. būvprojekta sastāvā esošais paskaidrojuma raksts, būvprojekta risinājumi, kuri attiecas uz projektā paredzētajiem darbiem, tai skaitā rasējumi, mezglu risinājumi, eksplikācijas, kā arī darbu organizācijas projekta shēma (plāns) vai darbu organizēšanas shēma;
      4. būvprojekta sastāvā esošais darbu organizācijas projekts;
   2. Sakrālā mantojuma objekta tehniskās apsekošanas atzinums, kas atbilst Nolikuma 19. punkta prasībām;
   3. Konkursa tāme, kas parakstīta no darbu veicēja un līdzfinansējuma saņēmēja puses, atsevišķi uzrādot saskaņā ar Nolikuma prasībām veikto attiecināmo izmaksu aprēķina summu un līdzfinansējuma aprēķina summu. Tāmi sagatavo atbilstoši paraugam (Nolikuma 4. pielikums), izmantojot tīmekļa vietnē [www.atjauno.riga.lv](http://www.atjauno.riga.lv) pieejamo elektronisko formu, saglabājot aprēķina formulas. Konkursa tāmes aprēķinos ievēro ar Ministru kabineta 03.05.2017. noteikumiem Nr. 239 apstiprinātā Latvijas būvnormatīva LBN 501-17 “Būvizmaksu noteikšanas kārtība” 5. pielikumā (Lokālā tāme) un 6. pielikumā (Kopsavilkuma aprēķins) noteikto būvizmaksu noteikšanas kārtību. Konkursa tāmi sastāda sertificēts būvinženieris un saskaņo būvkomersants, ar kuru Atbalsta saņēmējs ir noslēdzis būvdarbu līgumu. Tāmi jāiesniedz elektroniska dokumenta formā, saglabājot aprēķina formulas;
   4. projekta īstenošanai noslēgtais būvdarbu līgums ar pielikumiem, tai skaitā būvdarbu tāmi, kura atbilst Konkursa tāmei, un grafiku, no kuriem ir iespējams iegūt nepārprotamu informāciju par būvdarbu izpildes termiņiem, būvdarbu apjomiem un summām;
   5. būvdarbu saskaņošanu apliecinoši dokumenti ar Būvvaldes vai PAD atzīmi par būvdarbu uzsākšanas nosacījumu izpildi.
   6. projektēšanas izdevumus apliecinošie dokumenti:
      1. projektētāja piestādītos rēķinus par pilnu Tāmē noteikto darbu izpildi (turpmāk – Rēķini), kuri atbilst projektēšanas līgumam;
      2. maksājumu apliecinošos dokumentus (bankas apliecināts veiktā maksājuma uzdevums vai elektroniski parakstīts maksājuma uzdevums, kurš ir iesniegts uz elektronisko datu nesēja atbilstoši Departamenta norādījumiem), kuros:
         1. kā maksājuma saņēmējs ir norādīts projektētājs;
         2. maksājuma mērķī ir norāde uz Rēķiniem vai projektēšanas līguma izpilddokumentiem, kas ļauj nepārprotami secināt, ka ir apmaksāts projektēšanas līguma priekšmets;
      3. projektēšanas līguma (ar visiem pielikumiem) apliecinātā kopija;
3. Papildu dokumenti Oriģinālās substances saglabāšanas projektam:
   1. atbilstošas jomas eksperta – Latvijas amatniecības kameras sertificēta amata meistara vai Latvijas Restauratoru biedrības sertificēta restauratora-speciālista vai restauratora-meistara slēdziens par nepieciešamajiem darbiem izstrādājuma saglabāšanai un to veikšanas programmu, pievienojot slēdzienam tā autora profesionālās darbības sertifikāta kopiju;
   2. Lokālā tāme, kuru sastāda Nolikuma 30.1. apakšpunktā norādītais sertificētais amata meistars vai restaurators, izmantojot tīmekļa vietnē www.atjauno.riga.lv pieejamo Lokālas tāmes elektronisko formu (Nolikuma 5. pielikums). Lokālo tāmi jāiesniedz elektroniska dokumenta formā, saglabājot aprēķina formulas;
   3. līgums ar Nolikuma 30.1. apakšpunktā norādīto sertificēto amata meistaru vai restauratoru.

**IV. Projekta dokumentu noformēšana**

1. Projekta dokumentus (oriģinālus vai to atvasinājumus) sagatavo un iesniedz, ievērojot Ministru kabineta 04.09.2018. noteikumus Nr. 558 “Dokumentu izstrādāšanas un noformēšanas kārtība”.
2. Dokumentiem jābūt sagatavotiem latviešu valodā, datorrakstā, jābūt skaidri salasāmiem, bez labojumiem un dzēsumiem, dokumentiem svešvalodās jābūt pievienotam tulkojumam valsts valodā.
3. **Projekta dokumentus sašuj vienā sējumā, lapas numurējot un sakārtojot šādi**:
   1. projekta titullapa;
   2. projekta satura rādītājs (Nolikuma 7. pielikums), kurā ir uzskaitīti visi projekta dokumenti;
   3. aizpildīta un parakstīta Pieteikuma veidlapa (Nolikuma 2. pielikums);
   4. satura rādītājā norādītajā secībā visi attiecīgajā posmā iesniedzamie dokumenti.
4. **Projekta titullapā norāda šādu informāciju**:
   1. Sakrālā mantojuma objekta adrese un kadastra apzīmējums;
   2. Atbalsta saņēmēja nosaukums un reģistrācijas numurs;
   3. pieprasītā Atbalsta summa kopā, papildus atsevišķi norādot Finansējuma summu un Līdzfinansējuma summu – iesniedzot projektu apstiprināšanai;
5. Pašvaldība nesedz izmaksas, kas saistītas ar projekta sagatavošanu un iesniegšanu.
6. **Projektu iesniedz slēgtā aploksnē, uz kuras ir norādīta šāda informācija**:
   1. saņēmējs: Rīgas valstspilsētas pašvaldības Īpašuma departaments;
   2. norāde “konkursam “Rīgas finansējums sakrālā mantojuma saglabāšanai 2026. gadā””;
   3. Atbalsta saņēmēja nosaukums un reģistrācijas numurs;
   4. Sakrālā mantojuma objekta adrese un kadastra apzīmējums;
   5. Atbalsta saņēmēja korespondences adrese un aktīvā elektroniskā pasta adrese.
7. Projekta iesniegšanas Konkursam **gala termiņš** **ir līdz 27.06.2025. plkst. 09:00**.
8. Projektu iesniedz:
   1. personīgi Departamenta Klientu apkalpošanas centrā (turpmāk – KAC) Kalēju ielā 10, Rīgā. Iesniedzot projektu, tiek aizpildīta apstiprinājuma veidlapa (Nolikuma 6. pielikums). KAC darba laiki norādīti tīmekļa vietnē id.riga.lv;
   2. nosūtot ar kurjeru, adresējot Rīgas valstspilsētas pašvaldības Īpašuma departamenta Būvju sakārtošanas pārvaldei (turpmāk – BSP) Riharda Vāgnera ielā 5, Rīga, LV - 1050.
9. Visi ar kurjeru nogādātie sūtījumi, kuri tiks saņemti pēc Nolikuma 37. punktā norādītā laika, vai uz kuru aploksnēm nav norādīta Nolikuma 36. punktā minētā informācija, tiks neatvērti vienas darba dienas laikā nosūtīti pa pastu uz aploksnē norādīto sūtītāja korespondences adresi. Projekti, kuri tiek iesniegti ar nokavēšanos personīgi, netiek pieņemti.

**V. Projekta vērtēšanas kritēriji**

1. Projekta apstiprināšanas kritēriji:

|  |  |  |
| --- | --- | --- |
|  | **Kritērijs** | **Punktu skaits** |
|  |  |  |
| 40.1. | **Sakrālā mantojuma objekta ekspluatācijas uzsākšanas gads:** |  |
| 40.1.1. | līdz 1880.g. | 10 |
| 40.1.2. | 1881.g. – 1974.g. | 8 |
| 40.1.3. | pēc 1974.g. | 6 |
|  |  |  |
| 40.2. | **Projekta veids:** |  |
| 40.2.1. | Bīstamības novēršanas projekts | 10 |
| 40.2.2. | Oriģinālās substances saglabāšanas projekts | 5 |
|  |  |  |
| 40.3. | **Sakrālā mantojuma objekta atrašanās vieta un kultūrvēsturiskā nozīme:** |  |
| 40.3.1. | koka ēka, kas ir valsts, reģiona vai vietējas nozīmes kultūras piemineklis | 10 |
| 40.3.2. | mūra ēka, kas ir valsts, reģiona vai vietējas nozīmes kultūras piemineklis | 8 |
| 40.3.3. | koka ēka, kas atrodas valsts nozīmes pilsētbūvniecības kultūras pieminekļa teritorijā | 6 |
| 40.3.4. | koka ēka, kas atrodas Rīgas vēsturiskā centra aizsardzības zonā, vai ēka, kurai noteikts kultūrvēsturiski vērtīgas ēkas līmenis | 4 |
| 40.3.5. | mūra ēka, kas atrodas valsts nozīmes pilsētbūvniecības kultūras pieminekļa teritorijā | 2 |
| 40.3.6. | mūra ēka, kas atrodas Rīgas vēsturiskā centra aizsardzības zonā, vai ēka, kurai noteikts kultūrvēsturiski vērtīgas ēkas līmenis | 1 |
| 40.3.7. | ēkas ārsienu materiāls ir “cits neklasificēts materiāls” vai nav reģistrēts | 0 |

**VI. Projekta vērtēšana un apstiprināšana**

1. Projekta vērtēšana notiek divos posmos.
2. Konkursa pirmajā posmā Komisija līdz **26.09.2025.** lemj par projektu pieļaujamību.
3. Projekts nav pieļaujams un atstājams bez izskatīšanas, ja ir konstatēti Nolikuma 14. punktā minētie faktiskie apstākļi, kā arī, ja projekts iesniegts pēc Nolikuma 37. punktā noteiktā termiņa.
4. Departaments nodrošina projekta atbilstības publisko iepirkumu regulējošajiem normatīvajiem aktiem pārbaudi. Komisija atstāj bez izskatīšanas publisko iepirkumu regulējošo normatīvo aktu prasībām neatbilstošu projektu.
5. Departaments vai BSP atstāj projektu bez virzības, ja projekta sastāvā nav iesniegti Nolikuma III nodaļā paredzētie dokumenti, vai tajos ir konstatēti trūkumi.
6. Departaments vai BSP aicina Atbalsta saņēmēju noteiktajā termiņā novērst Nolikuma 45. punktā minētos trūkumus.
7. Atbalsta saņēmējam saistošus termiņus, pieprasāmos un iesniedzamos dokumentus, kā arī izpildāmās darbības Nolikuma 45. punktā minēto trūkumu novēršanai nosaka Departaments vai BSP.
8. Ja Atbalsta saņēmējs Departamenta vai BSP noteiktajā termiņā nenovērš projekta trūkumus, Komisija atstāj projektu bez izskatīšanas.
9. Projekts ir pieļaujams, ja Komisija nelēma par tā atstāšanu bez izskatīšanas.
10. Departaments vai BSP paziņo Atbalsta saņēmējam, ka projekts ir pieļaujams.
11. Konkursa otrajā posmā Komisija apstiprina pieļaujamos projektus, kuru atbalstam ir pieejami Pašvaldības budžeta līdzekļi, kā arī ievērojot Nolikuma 4. punktā noteikto apstiprināmo projektu skaitu.
12. Komisija lemj par pieļaujamo projektu apstiprināšanu pēc Rīgas domes saistošo noteikumu “Par Rīgas valstspilsētas pašvaldības 2026. gada budžetu” apstiprināšanas un Komisijas lēmuma par Rīgas valstspilsētas pašvaldības apstiprinātā budžeta līdzekļu sadali starp finansiālā atbalsta programmām, par ko atbilstoši ārējiem normatīvajiem aktiem Komisijai ir deleģētas tiesības izdot individuālos tiesību aktus.
13. Komisija novērtē pieļaujamos projektus saskaņā ar Nolikuma 40. punktā noteiktajiem kritērijiem un nosaka punktu skaitu, sarindojot pieļaujamos projektus kopējā sarakstā un sakārtojot dilstošā secībā atbilstoši piešķirtajam punktu skaitam, norādot katram projektam apstiprināmo Atbalsta summu. Komisijai apstiprinot pieļaujamo projektu, priekšroka ir pieļaujamajam projektam, kurš ir novērtēts ar vislielāko punktu skaitu.
14. Komisija noraida pieļaujamo projektu, ja tā Atbalstam nav Pašvaldības budžeta līdzekļu.
15. Komisija apstiprina pieļaujamo projektu bez nosacījumiem, ja attiecināmo izmaksu aprēķinā vai pieprasītās Atbalsta summas aprēķinā nav aritmētisko kļūdu.
16. Komisija apstiprina pieļaujamo projektu ar nosacījumiem, ja:
    1. attiecināmo izmaksu aprēķinā vai pieprasītā Atbalsta summas aprēķinā ir aritmētiskās kļūdas vai pieprasītā Atbalsta summas apmērs pārsniedz Saistošo noteikumu 12. punktā un Nolikuma 22. punktā norādīto maksimālo apmēru;
    2. projekta Tāmē ir konstatētas neattiecināmās izmaksas.

**VII. Noteikumi *de minimis* atbalsta piešķiršanai**

1. Atbalsta saņēmējam – Komercsabiedrībai - Komisija piešķir finansējumu kā *de minimis* atbalstu, ievērojot Komisijas regulas Nr. 2023/2831 nosacījumus.
2. Komisija veic atbalsta pretendenta izvērtēšanu atbilstoši Komisijas regulas Nr. 2023/2831 nosacījumiem uz atbalsta piešķiršanas brīdi.
3. Komisija pārliecinās par Atbalsta saņēmēja un Sakrālā mantojuma objekta īpašnieka sniegtās informācijas patiesumu vismaz publiskajās informācijas sistēmās. Ja sniegtā informācija ir nepilnīga, Komisija lūdz precizēt atbalsta pretendenta veidlapā sniegto informāciju un Nolikuma 46. punktā noteiktajā termiņā iesniegt precizētu atbalsta pretendenta veidlapu.
4. *De minimis* atbalstu uzskata par piešķirtu ar dienu, kad Komisija pieņēmusi lēmumu par projekta apstiprināšanu.
5. Piešķirot *de minimis* atbalstu, Komisija pārbauda, vai plānotais *de minimis* atbalsts kopā ar iepriekšējos trīs gados, skaitot no atbalsta piešķiršanas dienas, piešķirto *de minimis* atbalstu viena vienota uzņēmuma līmenī nepārsniedz Komisijas regulas Nr. 2023/2831 3. panta 2. punktā noteikto maksimālo *de minimis* atbalsta apmēru. Viens vienots uzņēmums ir uzņēmums, kas atbilst Komisijas regulas Nr.2023/2831 2. panta 2. punktā noteiktajam.
6. *De minimis* atbalstu saskaņā ar Komisijas regulu Nr. 2023/2831 piešķir, ievērojot Komisijas regulas Nr. 2023/2831 1. panta 1. punktā minētos nozaru un darbību ierobežojumus. Ja atbalsta pretendents vienlaikus darbojas vienā vai vairākās Komisijas regulas Nr. 2023/2831 1. panta 1. punkta a), b), c) un d) apakšpunktā minētajās nozarēs, atbalstu drīkst piešķirt tikai tad, ja atbalsta pretendents nodrošina šo nozaru darbību vai uzskaites nodalīšanu, lai saskaņā ar Komisijas regulas Nr. 2023/2831 1. panta 2. punktu darbības izslēgtajās nozarēs negūst labumu no *de minimis* atbalsta, ko piešķir Konkursa ietvaros.
7. Šī Konkursa ietvaros piešķirto *de minimis* atbalstu attiecībā uz vienām un tām pašām attiecināmajām izmaksām nedrīkst kumulēt ar komercdarbības atbalstu citu atbalsta programmu vai ad-hoc atbalsta projekta ietvaros, tai skaitā citu *de minimis* atbalstu, neatkarīgi no finansējuma avota.
8. *De minimis* atbalsta piešķiršana un uzskaite tiek veikta saskaņā ar normatīvajiem aktiem par *de minimis* atbalsta uzskaites un piešķiršanas kārtību.
9. Ja tiek pārkāpti Komisijas regulas Nr. 2023/2831 nosacījumi, *de minimis* atbalsta saņēmējam ir pienākums atmaksāt Departamentam Konkursa ietvaros saņemto nelikumīgo *de minimis* atbalstu kopā ar procentiem no līdzekļiem, kas ir brīvi no komercdarbības atbalsta, atbilstoši Komercdarbības atbalsta kontroles likuma IV vai V nodaļas nosacījumiem.
10. *De minimis* atbalstu piešķir līdz 30.06.2031.
11. Departaments uzglabā visus ar *de minimis* atbalsta piešķiršanu saistītos datus 10 (desmit) gadus, sākot no dienas, kurā piešķirts pēdējais *de minimis* atbalsts, savukārt *de minimis* atbalsta saņēmējs uzglabā visus ar *de minimis* atbalsta piešķiršanu saistītos datus 10 (desmit) gadus no *de minimis* atbalsta piešķiršanas dienas.

Komisijas priekšsēdētājs V. Ozoliņš

1. Atbilstoši Rīgas domes 12.06.2024. saistošajiem noteikumiem Nr. RD-24-275-sn “Par kultūrvēsturiskās vērtības noteikšanu vēsturiskām būvēm un vēsturiskiem apstādījumiem”. [↑](#footnote-ref-1)
2. Atbilstoši Rīgas teritorijas plānojuma teritorijas izmantošanas un apbūves noteikumu, kas apstiprināti ar Rīgas domes 15.12.2021. saistošajiem noteikumiem Nr. 103 “Rīgas teritorijas izmantošanas un apbūves saistošie noteikumi”, 107.2.1. apakšpunktam. [↑](#footnote-ref-2)